Document ID: /roh_data/filtered/fineweb-2-filterrobots_roh.jsonl.gz/8889

Sco quai che la Conferenza dals cumandants da las polizias chantunalas da la Svizra scriva sin sia pagina d'internet hajan policistas e policists l'onn passà stuì far diever 12 giadas dad armas da fieu. Ils pli blers sajets haja dà sin vehichels u cunter il terren. Persunas na sajan betg vegnidas blessadas.
Il diever da tasers è dentant creschì fermamain. 145 giadas hajan policists tratg l'arma. En ils pli blers cas haja dentant tanschì da smanatschar per stabilir la situaziun. Ma en 45 cas èn ils tasers propi vegnids duvrads.
Critica dad «Augenauf»
En dus terzs dals cas sajan ils pertutgads stads alcoholisads u sut l'influenza da drogas. Er sch'il taser è vegnì duvrà per part pliras giadas durant la medema acziun, munta quai ch'il dumber è trais giadas uschè aut sco l'onn 2017.
Quest svilup vegn crititgà ferm da l'organisaziun per dretgs umans «Augenauf». Ils policists hajan adina pli paucas retegnientschas da duvrar ils tasers, ha declerà Rolf Zopf il pledader da l'organisaziun. Cun quai creschia er il ristg ch'i pudess insacura dar cas serius cun morts. L'arma saja numnadamain cler privlusa per la vita. En ils Stadis Unids hai gia dà plirs morts pervi d'acziuns cun tasers.
RR novitads 14:00